 Igbo sị na ọ na-abụ e tòó onye gburu ewu, ọ hụ ehi, o gbuo. Nịgbasò nke a, gọọmenti steeti Anambra nọrọ nso-nso a wee nweta òtùto site naka òtù ọrụ ahụike gọọmenti etiti a kpọrọ National Primary Health Care Development Agency maka ezi ọrụ ya na ịgba dị iche-iche ọ na-eti na ngalaba ahụike steeti ahụ.  Ya bụ òtùto bụ nke e kwuwàpụtàrà sit nọnụ ndị òtu a oge ísi ha gara kpọtụrụ aka na-achị ya bụ steeti, bụ gọvanọ Willie Obianọ nobi gọọmenti dị nAwka, bụ isi obodo steeti ahụ. Njem mkpọtụrụ ahụ bụ nke weere oge ndị òtù ọrụ ahụ bùrù ụzọ gagharịa nụfọdụ ụlọ ahụike dị iche-iche na ya bụ steeti, iji mara na ọrụ ọ na-agakwa otu o sìrì kwesi ekwesi nimezùpùta ebumnobi ọchịchị onyeisiala bụ Buharị dịka o siri metụta ịkwàlìtè ngalaba ahụike bụ ịgbà nala Nigeria.Nokwu ya banyere ije ahụ ha bịara, onye duru ndị ahụ wee bịa, ma bụrụkwa onyeisi òtù ọrụ ahụike National Primary Health Care Development Agency bụ Dọkịta Faisal Shuaibu gosipùtàrà afọ ojuju ya bànyere ihe ha hụtagàsịrị nụlọ ahụike dị iche-iche ha gàrà na ya, mà tòkwa ya bụ ọchịchị gọvanọ maka ịrụgharị ụlọ ahụike dị iri isii na atọ dị na steeti ahụ na ịkwajúmesi akụrụngwa dị iche-iche na ha, ọbụnadị dịka ọ dụrụ ya ka o mezuokwa otu ihe ahụ nebe ndị ọzọ fọrọ afọ, iji hụ na a kwàlitere ezi ọnọdụ ahụike kawanye mma na ya bụ steeti.Ọ gakwara nihu kwuwàpụ gbowàm na gọọmenti steeti ahụ mere nke ọma nisonye namụma ịgba ọgwụ mgbochi ọrịa dị iche-iche a na-abàgide nala Nigeria gbaa gbùrùgburu, ma dụọ ya ka ọ gaa nihu itinyekwu ego nịkwàlite ngalaba ọrụ ahụike ya bụ steeti nihi oke mkpa ọ dị na oke urù nke ahụ bàrà nye ahụike ụmụ mmadụ.Na ntụnye nke ya, onyeisi otu jikọtara ndị ode akwụkwọ ụlọ ọrụ dị iche iche nala anyị, bụ Forum of Executive Secretaries, bụ Dọkịta Usman-Adis Mọhammed kọwapụtara na ịkwàliite ezi ọnọdụ ahụike nye ụmụafọ ala Nigeria so notu ihe na-echu onyeisi àlà Buharị ụra, ma kpọkùkwazie ndị ọrụ ahụike na steeti ahụ na nala Nigeria nizugbe ka onye ọbụla nime ha tinye uchu nọrụ ma na-arụsikwa ọrụ ike iji hụ na e mere ka ụmụ mmadụ nwee ezi ọnọdụ ahụike zuru oke oge niile.Na nzaghachi, gọvanọ Willie Obianọ, nke onye nọchirì anya ya bụ òsòtè ya, Dọkịta Nkem Okeke bunyere gọọmenti etiti ụkpa ekele maka ụzọ dị iche-iche o sìgòrò gbata ọsọ enyemaka na steeti ahụ, ma kwuputazie ezi njikere ọchịchị ya dị ịhụ na steeti ahụ gara nihu steeti kacha eme nke ọma na ngalaba ahụ nala anyị.Ọ rịọkwazịrị gọọmenti etiti ka ọ gaa nihu ịkwàdò ọrụ ahụike na steeti ahụ, ọbụnadị dịka o kwèrè nkwà na ọ ga-aga nihu ịhụ na ọ kwụrụ ego nke o kètàrà ịkwụ natụmatụ ọrụ ahụike ọbụla ha bàgidere site na njilọ aka ọnụ, maka oke mkpà ngalaba ahụike dị na ya bụ steeti.A nọkwàzịrị na ya bụ njèm wee nye steeti Anambra onyinye nkwanye ùgwù maka ezi ọrụ ha nịkwalite ọnọdụ ahụike ọhaneze. 